TERS-uitbetalings verleng, slegs sekere bedrywe kan weer eis - Solidariteit WêreldSolidariteit Wêreld
Tuis › Nuuskantoor › TERS-uitbetalings verleng, slegs sekere bedrywe kan weer eis
TERS-uitbetalings verleng, slegs sekere bedrywe kan weer eis
Woensdag | 17 Februarie | 2021
In 2020 het die regering 'n C19-TERS-voordeel (Covid-19 Temporary Employer/Employee Relief Scheme) bekendgestel. Dié voordeel, wat gebruik word om tydens die inperkingstyd weens die Covid-19-pandemie verligting te bring, maak dit vir sommige werkgewers moontlik om aan werknemers hul salaris te betaal.
Volgens die regering is die doel van die fonds om die ekonomiese impak van die pandemie en die gepaardgaande afname in aktiwiteit te beperk en te verhoed dat mense gedwing word om op 'n wyse op te tree wat die virus verder sal laat versprei.
Die fonds, wat reeds talle kere gesluit en weer heropen is, is weereens deur president Ramaphosa heropen nadat hy die aankondiging daaroor tydens sy Staatsrede gemaak het.
Die Werkloosheidsversekeringsfonds (WVF) het gesê dat hulle nog besig om die fyner besonderhede van die TERS-skema uit te werk, maar dat die besluit van die regering om die TERS-voordele te verleng, beteken dat hulp verleen moet word aan sektore wat nie ten volle in bedryf is nie, soos die toerisme-, gasvryheid- en drankbedryf.
Volgens Ramaphosa gaan die betaling van TERS-voordele uit die fonds verleng word vanaf 16 Oktober 2020 tot 15 Maart 2021.
Makhosonke Buthelezi, direkteur van kommunikasie en bemarking van die WVF, het verlede week in 'n verklaring gesê dat die besonderhede oor wie nou vir die voordele gaan kwalifiseer, deur Nedlac bespreek en gefinaliseer sal word. Dit sal in 'n latere stadium bekendgemaak word.
BusinessDay berig dat die WVF tot op hede byna R60 miljard deur middel van 13 miljoen betalings uitbetaal het. Die aanvanklike begroting was R40 miljard, wat deel uitmaak van die regering se maatskaplike en ekonomiese hulpverleningsplan van R500 miljard wat verlede jaar geïmplementeer is toe die land een van die strengste en mees drakoniese inperkingsregulasies ter wêreld beleef het en miljoene Suid-Afrikaners nie in staat was om hul brood en botter te verdien nie.
Dit is egter veral die toerisme- en drankbedryf wat tydens Desember en Januarie, toe die land na 'n aangepaste vlak drie van die nasionale inperkingsregulasies geskuif is, swaargekry het. Drankhandelaars kon geensins handel dryf nie, en weens die tweede vlaag van infeksies waaronder die land gebuk gegaan het, het mense vakansies gekanselleer en minder gereis. Oorsese toeriste is ook deur hul regerings verbied om na Suid-Afrika te reis weens die aansteeklike variant van Covid-19 wat hier voorkom.
Die toerisme- en ook die drankbedryf word reeds maande lank gekniehalter weens die gevolge van die inperkingsregulasies, en dit het tot gevolg dat poste afgeskaal word. Dit raak ook talle ondernemings wat aan die hierdie bedrywe dienste lewer en ook daarvan afhanklik is, soos restaurante.
Daar heers ook reeds groot kommer oor die nabye toekoms omdat kenners reeds maan dat Suid-Afrika 'n derde vlaag van die virus kan beleef wat tot verdere ekonomiese skade kan lei.
BusinessInsider berig dat die Suid-Afrikaanse drankbedryf reeds sedert die eerste keer wat die land deur die regering tot ramptoestand verklaar is, meer as R36,3 miljard in inkomste verloor het.
Volgens Patty Butterworth, uitvoerende hoof van Plett Tourism, het die toerismebedryf in Plettenbergbaai aan die Tuinroete tussen Oktober en Desember 2020 meer as R674 miljoen aan inkomste verloor.
Bedrywe die ergste deur die tweede vlaag geraak
Die verbod op internasionale reise, veral deur verskeie lande wat nie toelaat dat hul burgers na Suid-Afrika reis nie weens kommer oor die nuwe Covid-19-variant wat in Suid-Afrika voorkom, het die toerismebedryf ernstig geraak.
Minder plaaslike inwoners het ook in Desember met vakansie gegaan omdat streng regulasies soos die sluiting van strande en riviere en ook die vroeë aandklokreël mense sou verhoed het om hul vakansies soos normaalweg te geniet.
Die verbod op die verkoop van drank het veral aan die einde van Desember en in Januarie grootskaalse paniek in die restaurantbedryf gesaai omdat die meeste restaurante afhanklik is van die wins uit die verkoop van drank.
Die vroeë aandklokreël het ook veroorsaak dat minder klante restaurante besoek uit vrees om nie na die aandklokreël op die pad te wees nie. Restaurante moes ook saans vroeër sluit.
Die algehele verbod op die koop en verkoop van drank het veroorsaak dat alle drankwinkels se deure gesluit moes wees en hulle kon dus geen inkomste genereer nie.